送薛司直赴行在所供職
作者：李流謙
朝代：宋

paragraphs: 公家樞近公，名在太史氏。
天方濬其源，沃日勢未止。
郎君萬金産，落筆粲珠琲。
尚當戰韋布，未可議紈綺。
朝家錄世舊，往往收瑣尾。
而况用才升，進擢不止此。
邦刑託平反，哀矜蓋天意。
持此博親懽，五鼎但口體。
富貴君勿疑，信手著囊底。
別君行十年，再見頹髮齒。
眼看上雲天，歸耕慰憔悴。
猝猝萬里別，念當一把臂。
風雪隔異縣，跛馬不就轡。
安得凌風翰，空齋坐歔欷。
短章說殷勤，聊用篤友義。